ວກ.ອອນໄລ - ແຕ່ວັນທີ 21 ຫາວັນທີ 24 ເດືອນພະຈິກ ປີ 2016, ປະທານປະເທດຫວຽດນາມ ເຈິ່ນດ້າຍກວາງ ແລະພັນລະຍາ ພ້ອມດ້ວຍຄະນະຜູ້ແທນຂັ້ນສູງ ຫວຽດນາມ ໄດ້ດຳເນີນການຢ້ຽມຢາມລັດຖະກິດທີ່ ສາທາລະນະລັດ ອີຕາລີ ແລະ ຢາມສັນຕະສຳນັກ ວາຕີກັນ.
ຢູ່ທີ່ປະເທດອີຕາລີ, ປະທານປະເທດຫວຽດນາມ ໄດ້ພົບປະເຈລະຈາກັບປະທານາທິບໍດີອີຕາລີ ເຊຄີໂອ ມາທາແຣລາ, ພົບປະຫາລືກັບ ນາຍົກລັດຖະມົນຕີອີຕາລີ ມາແທໂອ ແຣຊີ, ເຮັດວຽກກັບ ການນຳພັກ ປະຊາທິປະໄຕ ອີຕາລີ, ເຮັດວຽກກັບ ພັກກອມມູນິດສ້າງໃໝ່ ອີຕາລີ ແລະ ພັກກອມມູນິດອີຕາລີ, ເຂົ້າຮ່ວມ ແລະ ກ່າວປາໄສ ທີ່ເວທີປາໄສວິສາຫະກິດຫວຽດນາມ - ອີຕາລີ, ຢ້ຽມຢາມ ແລະ ໂອ້ລົມ ທີ່ສະຖານທູດຫວຽດນາມ ຢູ່ສາທາລະນະລັດ ອີຕາລີ.
ໃນບັນດາການພົບປະເຈລະຈາແລະພົບປະຫາລືສອງຝ່າຍ, ປະທານປະເທດ ເຈິ່ນດ້າຍກວາງ ສະແດງຄວາມເຫັນອົກເຫັນໃຈ ແລະ ແບ່ງປັນກັບປະຊາຊົນອີຕາລີ ກ່ຽວກັບຄວາມເສຍຫາຍຍ້ອນແຜ່ນດິນໄຫວທີ່ເກີດຂຶ້ນຫຼາຍຄັ້ງຢູ່ພາກກາງອີຕາລີ. ປະທານປະເທດ ເຈິ່ນດ້າຍກວາງ ພ້ອມກັນນັ້ນກໍ່ຢືນຢັນວ່າ ຫວຽດນາມໃຫ້ຄວາມສຳຄັນແກ່ຄວາມພົວພັນມິດຕະພາບ ແລະການຮ່ວມມືຫຼາຍດ້ານກັບ ອີຕາລີ ໃນຄວາມພົວພັນລວມກັບສະຫະພາບເອີຣົບ.
ປະທານາທິບໍດີ ເຊຄີໂອ ມາທາແຣລາ ແລະ ນາຍົກລັດຖະມົນຕີ ມາແທໂອ ແຣລີ ໄດ້ຕີລາຄາວ່າ ການຢ້ຽມຢາມຂອງປະທານປະເທດ ເຈິ່ນດ້າຍກວາງ ເປັນຫຼັກໝາຍສຳຄັນ ເພື່ອໃຫ້ສອງຝ່າຍເພີ່ມທະວີ ຄວາມພົວພັນ ຄູ່ຮ່ວມມືຍຸດທະສາດ ລະຫວ່າງສອງປະເທດ ທີ່ໄດ້ສ້າງຕັ້ງຂຶ້ນແຕ່ປີ 2013.
ບັນດາຜູ້ນຳຂອງສອງປະເທດໄດ້ເຫັນດີຕີລາຄາວ່າ ຄວາມພົວພັນລະຫວ່າງສອງປະເທດພວມຂະຫຍາຍຕົວຢ່າງຕັ້ງໜ້າ ໃນຫຼາຍຂົງເຂດ ແລະ ຢືນຢັນຄວາມຕັດສິນໃຈຮ່ວມກັນຊຸກຍູ້ຄວາມພົວພັນຄູ່ຮ່ວມມືຍຸດທະສາດຫວຽດນາມ - ອີຕາລີ ໃຫ້ເຂົ້າສູ່ລວງເລິກ ແລະ ມີປະສິດທິຜົນ. ສອງຝ່າຍເປັນເອກະພາບຈະເພີ່ມທະວີການແລກປ່ຽນຄະນະຜູ້ແທນ ແລະ ການພົບປະຂັ້ນຕ່າງໆ, ເປັນຕົ້ນແມ່ນການພົບປະຂັ້ນສູງ; ຜັນຂະຫຍາຍບັນດາເນື້ອໃນຂອງແຜນການປະຕິບັດການພົວພັນຄູ່ຮ່ວມມືຍຸດທະສາດໄລຍະ 2017 - 2018, ຮັກສາການພົບປະແລກປ່ຽນ ລະຫວ່າງບັນດາພັກການເມືອງ, ຊຸກຍູ້ການພົບປະສັງສັນປະຊາຊົນ, ຖືວ່ານີ້ເປັນຮາກຖານການເມືອງທີ່ສຳຄັນ ເພື່ອເຮັດໃຫ້ຄວາມພົວພັນລະຫວ່າງສອງປະເທດມີເນື້ອໃນຕົວຈິງ.
ສອງຝ່າຍຢືນຢັນການຮ່ວມມືເສດຖະກິດເປັນເສົາຄ້ຳບຸລິມະສິດໃນການຮ່ວມມືສອງຝ່າຍ; ເຫັນດີເປັນເອກະສັນຈະຍົກມູນຄ່າການຄ້າຂຶ້ນເປັນ 6 ຕື້ໂດລາສະຫະລັດໃນໄລຍະ 2017 - 2018, ເພີ່ມທະວີການລົງທຶນຂອງອີຕາລີຢູ່ຫວຽດນາມ, ເປັນຕົ້ນແມ່ນໃນບັນດາຂົງເຂດທີ່ອີຕາລີມີທ່າແຮງ; ອຳນວຍຄວາມສະດວກໃຫ້ສິນຄ້າກະສິກຳ, ສິນໃນນ້ຳຂອງຫວຽດນາມ ເຂົ້າເຖິງຕະຫຼາດອີຕາລີ. ສອງຝ່າຍກໍ່ເຫັນດີເປັນເອກະສັນຈະກໍ່ສ້າງທິດທາງໃໝ່ ກ່ຽວກັບການຮ່ວມມືເພື່ອການພັດທະນາທີ່ສອດຄ່ອງກັບຄວາມພົວພັນຄູ່ຮ່ວມມືຍຸດທະສາດລະຫວ່າງສອງປະເທດ, ລວມສູນໃສ່ບັນດາຂົງເຂດການຝຶກອົບຮົມວີຊາວີບ, ສິ່ງແວດລ້ອມ, ຄຸ້ມຄອງແຫຼ່ງນ້ຳ, ການເຕືອນໄພນ້ຳຖ້ວມ.
ສອງຝ່າຍເຫັນດີເປັນເອກະສັນຈະສືບຕໍ່ຊຸກຍູ້ການຮ່ວມມືດ້ານວັດທະນະທຳ, ການສຶກສາ-ກໍ່ສ້າງ, ການທ່ອງທ່ຽວ ແລະ ເຮັດໃຫ້ວິທະຍາສາດ-ເຕັກໂນໂລຊີກາຍເປັນຂົງເຂດຮ່ວມມືບຸລິມະສິດໃນເວລາທີ່ຈະເຖິງນີ້. ທ່ານປະທານາທິບໍດີ ອີຕາລີ ຢືນຢັນຈະສືບຕໍ່ຊ່ວຍເຫຼືອຫວຽດນາມໃນການອະນຸຮັກບູຮານສະຖານ, ເພີ່ມຈຳນວນທຶນການສຶກສາໃຫ້ນັກສຶກສາຫວຽດນາມ ໄປຮຽນແລະສຶກສາຢູ່ປະເທດອີຕາລີ.
ສອງຝ່າຍເຫັນດີເປັນເອກະສັນຈະເຈລະຈາກັນ ເພື່ອໃຫ້ມີສາຍການບິນໂດຍກົງລະຫວ່າງສອງປະເທດໃນເວລາທີ່ຈະເຖິງນີ້ ແລະ ແບ່ງປັນບົດຮຽນໃນການປະຕິບັດບັນດາໂຄງການຮ່ວມມືພາກລັດ-ເອກະຊົນ (PPP) ກ່ຽວກັບການລຳລຽງສະໜອງ, ຕໍ່ກຳປັ່ນ, ທາງລົດໄຟ, ໂຄງສ້າງພື້ນຖານ.
ໃນຂົງເຂດຄວາມສະຫງົບ - ປ້ອງກັນຊາດ, ສອງຝ່າຍເຫັນດີເປັນເອກະສັນເພີ່ມທະວີການແບ່ງປັນຂໍ້ມູນຂ່າວສານ, ບົດຮຽນ ໃນການຕໍ່ສູ້ປ້ອງກັນ ຕ້ານອາຊະຍາກຳ, ເພີ່ມທະວີການຮ່ວມມືໃນການຝຶກອົບຮົມກຳລັງກູ້ໄພ ກູ້ຊີບ, ເກັບກູ້ລູກລະເບີດທີ່ຍັງບໍ່ທັນແຕກ ແລະ ອຸດສາຫະກຳປ້ອງກັນຊາດ ກໍ່ຄືໃນກຳລັງຮັກສາສັນຕິພາບຂອງສະຫະປະຊາຊາດ.
ຫວຽດນາ ແລະ ອີຕາລີຈະເພີ່ມທະວີການປະສານສົມທົບໃນບັນດາເວທີປາໄສພະຫຸພາຄີຄື ສະຫະປະຊາຊາດ, ອາຊຽນ - ອີຢູ, ອາເຊມ, ຢູເນສະໂກ, ສືບຕໍ່ສະໜັບສະໜູນຊຶ່ງກັນແລະກັນ ເພື່ອແນໃສ່ພັດທະນາຄວາມພົວພັນລະຫວ່າງອີຕາລີ ກັບອາຊີ-ປາຊີຟິກ ແລະ ເພີ່ມທະວີຄວາມພົວພັນລະຫວ່າງຫວຽດນາມ ກັບອີຢູ, ໃນນັ້ນ ເອົາໃຈໃສ່ເປັນສຳຄັນເຖິງບັນດາໂຄງການ ແຜນງານ ຂໍ້ຄິດປະດິດ ກ່ຽວກັບການຮັບມືກັບການປ່ຽນແປງສະພາບອາກາດ ແລະ ການເຕີບໂຕສີຂຽວ.
ບັນດາຜູ້ນຳຂອງຫວຽດນາມ ແລະ ອີຕາລີ ໄດ້ຍົກໃຫ້ເຫັນແຈ້ງຄວາມສຳຄັນຂອງການຮັກສາສັນຕິພາບ ສະຖຽນລະພາບ ຄວາມປອດໄພ ແລະ ເສລີພາບໃນການເດີນເຮືອ, ການບິນ; ເຫັນດີໃຫ້ທັດສະນະວ່າ ຄວາມພິພາດຂັດແຍ້ງຢູ່ທະເລຕາເວັນອອກຕ້ອງໄດ້ແກ້ໄຂດ້ວຍສັນຕິວິທີ, ບົນພື້ນຖານເຄົາລົບກົດໝາຍສາກົນ, ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982, ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນ ແລະ ສ້າງປະມວນຂໍ້ກຳນົດກ່ຽວກັບວິທີປະພຶດຢູ່ທະເລຕາເວັນອອກ (COC) ໂດຍໄວ, ຮັບປະກັນເສລີພາບໃນການເດີນເຮືອ ແລະ ການບິນ ຕາມສາຍຄົມມະນາຄົມທີ່ສຳຄັນນີ້ຂອງໂລກ.
ໃນການເຮັດວຽກກັບການນຳພັກປະຊາທີປະໄຕ ອີຕາລີ, ພັກກອມມູນິດສ້າງໃໝ່ ອີຕາລີ ແລະ ພັກກອມມູນິດ ອີຕາລີ, ປະທານປະເທດ ເຈິ່ນດ້າຍກວາງ ຢືນຢັນພັກກອມມູນິດຫວຽດນາມນັບຖືທະນຸຖະໜອມຄວາມພົວພັນມິດຕະພາບທີ່ເປັນມູນເຊື້ອ ກັບບັນດາພັກຝ່າຍຊ້າຍ ອີຕາລີ; ສະແດງຄວາມຂອບໃຈຢ່າງເລິກເຊິ່ງ ຕໍ່ການສະໜັບສະໜູນ ຄວາມສາມັກຄີ ແລະ ການຊ່ວຍເຫຼືອທີ່ລ້ຳຄ່າ ຂອງກຳລັງຝ່າຍຊ້າຍ, ຊາວພັກກອມມູນິດ ແລະ ປະຊາຊົນອີຕາລີ ທີ່ໄດ້ມີແລະພວມມີ ຕໍ່ຫວຽດນາມ. ປະທານປະເທດເນັ້ນແຜນນະໂຍບາຍຮັກສາ, ປັບປຸງ ແລະ ເພີ່ມທະວີຄວາມພົວພັນກັບບັນດາພັກທີ່ເປັນມິດສະຫາຍ, ພ້ອມກັນນັ້ນກໍ່ເປີດກວ້າງການພົວພັນກັບບັນດາພັກການເມືອງໃຫຍ່, ພັກກຳອານາດຢູ່ບັນດາປະເທດ.
ການນຳພັກປະຊາທີປະໄຕ ອີຕາລີ, ພັກກອມມູນິດສ້າງໃໝ່ ອີຕາລີ ແລະ ພັກກອມມູນິດ ອີຕາລີ ສະແດງຄວາມດີໃຈທີ່ໄດ້ພົບປະກັບທ່ານປະທານປະເທດ ເຈິ່ນດ້າຍກວາງ, ຢືນຢັນຄວາມສາມັກຄີ ມິດຕະພາບຂອງບັນດາພັກຝ່າຍຊ້າຍ ອີຕາລີ ທີ່ມີຕໍ່ພາລະກິດການຕໍ່ສູ້ປົດປ່ອຍປະເທດກ່ອນໜ້ານີ້ ແລະ ການກໍ່ສ້າງປະເທດຊາດໃນປະຈຸບັນ ຂອງຫວຽດນາມ.
ກ່າວປາໄສຕໍ່ວົງການວິສາຫະກິດສອງປະເທດທີ່ເວທີປາໄສວິສາຫະກິດຫວຽດນາມ - ອີຕາລີ, ທ່ານປະທານປະເທດ ເຈິ່ນດ້າຍກວາງ ຊີ້ແຈ້ງວ່າ ຜ່ານເວລາ 30 ກວ່າປີແຫ່ງການດຳເນີນການປ່ຽນແປງໃໝ່ປະເທດຢ່າງຮອບດ້ານ, ຫວຽດນາມໄດ້ບັນລຸຜົນສຳເລັດອັນໃຫຍ່ຫຼວງຫຼາຍຢ່າງ ທີ່ມີຄວາມໝາຍປະຫວັດສາດ. ຈີດີພີ ສະເຫຼ່ຍຕໍ່ຫົວຄົນຂອງຫວຽດນາມປະຈຸບັນບັນລຸປະມານ 2.100 ໂດລາສະຫະລັດ, ຂະໜາດຂອງພື້ນຖານເສດຖະກິດຫຼາຍກວ່າ 200 ຕື້ໂດລາສະຫະລັດ. ໃນເວລາທີ່ຈະເຖິງນີ້, ຫວຽດນາມຈະປະຕິບັດຢ່າງຄົບຖ້ວນ ບັນດາສັນຍາໃນປະຊາຄົມອາຊຽນ ແລະ ອົງການການຄ້າໂລກ, ເຂົ້າຮ່ວມແລະຜັນຂະຫຍາຍປະຕິບັດບັນດາສັນຍາການຄ້າເສລີຮຸ່ນໃໝ່, ໃນນັ້ນມີສັນຍາການຄ້າເສລີລະຫວ່າງຫວຽດນາມ ແລະ ອີຢູ, ສືບຕໍ່ເຊື່ອມໂຍງສາກົນຢ່າງເລິກເຊິ່ງ.
ປະທານປະເທດ ເຈິ່ນດ້າຍກວາງ ໃຫ້ທັດສະນະວ່າ ໃນສະພາບການທີ່ສັນຍາການຄ້າເສລີລະຫວ່າງຫວຽດນາມ ແລະ ອີຢູ ຈວນຈະໄດ້ລົງນາມ, ສອງປະເທດມີຄວາມສາມາດຢ່າງພຽງພໍເພື່ອຍົກມູນຄ່າການຄ້າສອງສົ້ນຂຶ້ນເປັນ 6 ຕື້ໂດລາສະຫະລັດ ໃນໄລຍະ 2017 - 2018. ຫວຽດນາມຫວັງວ່າ ອີຕາລີ ຈະເປີດປະຕູຕະຫຼາດໃຫ້ສິນຄ້າກະສິກຳ, ສິນໃນນ້ຳຂອງຫວຽດນາມ ເພື່ອຮັບໃຊ້ໃຫ້ຜູ້ບໍລິໂພກອີຕາລີ; ຕີລາຄາສູງຄຸນນະພາບຜະລິດຕະພັນກົນຈັກ, ເຕັກໂນໂລຊີສູງ, ອຸດສະຫະກຳສະໜັບສະໜູນ, ການອອກແບບອຸດສະຫະກຳ ແລະ ແຟຊັ່ນ ຂອງອີຕາລີ. ທ່ານປະທານປະເທດ ເຈິ່ນດ້າຍກວາງ ຢືນຢັນຫວຽດນາມຖືວ່າຄວາມສຳເລັດຂອງວິສາຫະກິດອີຕາລີ ກໍ່ແມ່ນຄວາມສຳເລັດຂອງຫວຽດນາມ, ລັດຫວຽດນາມໃຫ້ຄຳໝັ້ນສັນຍາຈະສືບຕໍ່ສ້າງສະພາບແວດລ້ອມແຫ່ງການລົງທຶນ ທຸລະກິດ ທີ່ປອດໂປ່ງລຸລ່ວງ, ສະດວກດີ ແລະ ສະເໝີພາບ, ຕອບສະໜອງຄວາມຕ້ອງການເຊື່ອມໂຍງສາກົນ ເພື່ອຜົນປະໂຫຍດຂອງວິສາຫະກິດສອງປະເທດ.
ທ່ານປະທານປະເທດ ເຈິ່ນດ້າຍກວາງ ໄດ້ມາຢາມສະຖານທູດຫວຽດນາມຢູ່ ສາທາລະນະລັດ ອີຕາລີ ແລະ ໂອ້ລົມກັບພະນັກງານ ລັດຖະກອນສະຖານທູດ ແລະ ຊຸມຊົນຊາວຫວຽດນາມທີ່ດຳລົງຊີວິດຢູ່ອີຕາລີ; ທ່ານປະທານປະເທດຢືນຢັນແຜນນະໂຍບາຍ, ນະໂຍບາຍທີ່ບໍ່ມີການປ່ຽນແປງຂອງລັດຫວຽດນາມ ທີ່ຍາມໃດກໍ່ຮັກແພງທະນຸຖະໜອມຊາວຫວຽດນາມຢູ່ຕ່າງປະເທດ, ຖືວ່າຊາວຫວຽດນາມຢູ່ຕ່າງປະເທດເປັນພາກສ່ວນໜຶ່ງທີ່ບໍ່ອາດຈະແຍກໄດ້ຂອງຊາດຫວຽດນາມ. ທ່ານປະທານປະເທດຫວັງວ່າ ຊາວຫວຽດນາມແຕ່ລະຄົນໃນຊຸມຊົນຊາວຫວຽດນາມກວ່າ 5.000 ຄົນຢູ່ອີຕາລີ ຈະເປັນຜູ້ປະກອບສ່ວນໂຄສະນາເຜີຍແຜ່ກ່ຽວກັບປະເທດ, ວັດທະນະທຳ ແລະ ຜູ້ຄົນຫວຽດນາມ, ເຮັດໃຫ້ສອງຊາດຫວຽດນາມ - ອີຕາລີ ນັບມື້ນັບໃກ້ຊິດສະໜິດສະໜົມກັນ.
ສັນຕະສຳນັກວາຕີກັນ ປາຖະໜາທີ່ຈະຊຸກຍູ້ ຄວາມພົວພັນກັບຫວຽດນາມ